MTLS ตั้งเป้าปี 60 สินเชื่อโต 50% ลุขยายสาขาเพิ่มเป็น 2,200 แห่ง
MTLS ตั้งเป้าปี 60 สินเชื่อใหม่โต 50%ลุขยายสาขาเพิ่มอีก 600 แห่งเป็น 2,200 แห่ง-คุม NPL ที่ 1.50%
21 ก.พ. 2560

นายชูชาติ เพ็ชรอำไพ ประธานกรรมการบริหาร บริษัทเมืองไทยลิสซิ่ง จำกัด (มหาชน) หรือ MTLS เปิดเผยว่า แผนการดำเนินงานในปี 60 บริษัทตั้งเป้าหมายปล่อยสินเชื่อใหม่จำนวน 5 หมื่นล้านบาท เติบโต 50% เมื่อเทียบกับปีที่ผ่านมา
สำหรับสินเชื่อที่เพิ่มขึ้นนี้ ได้จากช่องทางการขยายสาขาอีก 600 สาขา เป็น 2,200 สาขา จากสิ้นธันวาคม 2559 มีสาขา 1,600 สาขา โดยสาขาใหม่ที่เตรียมเปิดในปีนี้เน้นในภาคตะวันออกเฉียงเหนือและภาคใต้ เนื่องจากบริษัทมองว่าตลาดยังสามารถเติบได้อีกมาก ซึ่งจะช่วยผลักดันให้รายได้และกำไร ทำสถิติสูงสุดใหม่ต่อเนื่อง และบริษัทตั้งเป้าคุมสัดส่วนหนี้ที่ไม่ก่อให้เกิดรายได้ (เอ็นพีแอล) ไว้ที่ระดับ 1.50%
“สาเหตุสำคัญที่ทำให้รายได้และกำไรของบริษัทฯเติบโตอย่างแข็งแกร่งและทำสถิติสูงสุดใหม่ต่อเนื่อง ได้รับอานิสงส์ยอดปล่อยสินเชื่อที่เติบโตอย่างมีนัยสำคัญ ตามแผนงานการขยายสาขาปูพรมทั่วไทยของบริษัทฯ ทำให้จำนวนลูกค้าที่มาขอรับสินเชื่อเพิ่มขึ้น โดยในปี 59 มียอดปล่อยสินเชื่อใหม่กว่า 37,000 ล้านบาท ขณะที่สินเชื่อนาโนไฟแนนซ์ ซึ่งเป็นโปรดักท์ใหม่ของเมืองไทยลิสซิ่ง มียอดปล่อยสินเชื่อกว่า 710.67 ล้านบาท ในปีที่ผ่านมา ซึ่งครองส่วนแบ่งตลาด (มาร์เก็ตแชร์) อันดับหนึ่งของตลาดเช่นเดียวกับสินเชื่อทะเบียนรถมอเตอร์ไซต์ ภายใต้จุดแข็งของบริษัทฯที่กระบวนการพิจารณาสินเชื่อรวดเร็ว สามารถตอบสนองความต้องการของลูกค้าได้อย่างสมบูรณ์แบบ” นายชูชาติ กล่าว